Lögreglan á Austurlandi hefur nú til rannsóknar meint brot á sóttvarnalögum í verslun Krónunnar á Reyðarfirði í gær. Þá komu tveir í verslunina sem að sögn sjónarvotta áttu að vera í sóttkví. Verslunarstjóri segir samfélagið lítið og auðvelt að finna út hverjir eiga að vera í sóttkví.
Það var skömmu fyrir hádegi í gær sem starfsfólk Krónunnar varð vart við fólk sem það taldi að ætti að vera í sóttkví eftir komu frá útlöndum. Í kjölfarið var kallað til lögreglu, fólkinu vísað út og verslunin sótthreinsuð. Austurfrétt.is greindi fyrst frá málinu. María Guðrún Jósepsdóttir er verslunarstjóri Krónunnar.
Í rauninni þá komu bara tveir einstaklingar inn í verslunina sem eiga að vera í sóttkví. Þegar það uppgötvast höfum við samband við lögregluna og spyrjum að því hvaða skref við tökum í svona aðstæðum. Og okkur var bara tilkynnt að við þurftum að sótthreinsa alla verslunina. Okkar yfirmenn báðu svo í framhaldi um að búðinni yrði lokað á meðan. Það var í rauninni bara staðfest að af því að þau komu til landsins á föstudaginn að þau áttu að vera sóttkví enn þá."  -En hvernig vissuð þið að þetta fólk ætti að vera í sóttkví?- Þetta er náttúrlega bara ofsalega lítið bæjarfélag og það þekkja allir alla hérna og einfalt að finna það út."
Samkvæmt upplýsingum frá Kristján Ólafi Guðnasyni, yfirlögregluþjóni á Austurlandi, miðar rannsókn málsins vel. Hann vildi að öðru leyti ekki tjá sig um málið.
Verslun Krónunnar á Reyðarfirði var lokuð um tíma í gær, eftir að fólk sem átti að vera í sóttkví kom í búðina. Lögreglan rannsakar málið.